መሪዎቹ በደቡብ ሱዳንና ሶማሊያ የሰላም ሁኔታ ላይ ተወያዩ
ጠቅላይ ሚኒስትር ኃይለማርያም ደሳለኝና የተባበሩት መንግስታት ድርጅት ዋና ፀሐፊ አንቶኒዮ ጉተሬዝ በደቡብ ሱዳንና ሶማሊያ የሰላም ሁኔታ ላይ ተወያዩ።ውይይቱን የተከታተሉት የውጭ ጉዳይ ሚኒስትሩ ዶክተር ወርቅነህ ገበየሁ እንደገለጹት ውይይቱ በአሁኑ ወቅት በደቡብ ሱዳን በተለይም ጁባ ግዛት እየተባባሰ የመጣው ግጭትና ቀውስ በአገሪቱ ያለውን የሰላም ቀውስ እያባበሰው መምጣቱን የዳሰሰ ነው።በአገሪቱ የጦርነቱ ያለመቆም፣ የተከሰተው ድርቅና ረሃብ ሰብዓዊ እርዳታን ለማዳረስ ለሚደረገው ጥረት እንቅፋት መሆኑንም ገልጸዋል።እየተባባሰ የመጣውን የሰላም ቀውስ ለማስቆምና ሰላም እንዲሰፍን በትኩረት መስራት እንደሚገባም ያላቸውን እምነት ገልጸዋል።እንደ አውሮፓዊያን አቆጣጠር በ2013 በፕሬዝዳንት ሳልቫኪር ማያርዲትና በተቀናቃኛቸው ዶክተር ሪክ ማቻር መካከል በተፈጠረው የስልጣን ሽኩቻ ግጭት ተከስቶ አገሪቱ ሰላምና መረጋጋት አጥታ ቆይታለች፡፡ በአገሪቱ 2 ነጥብ 2 ሚሊዮን ሕዝብ ለስደት፣ ለረሃብና ለእንግልት እንዲዳረግ ምክንያት ሆኗል።ጠቅላይ ሚኒስትር ኃይለማርያም ደሳለኝ ኢትዮጵያ እንደ ጎረቤት አገርና የምስራቅ አፍሪካ የልማት በይነ መንግስታት ባለስልጣን /ኢጋድ/ ሊቀ-መንበርነት በደቡብ ሱዳን ዘላቂ ሰላም እንዲሰፍን እያደረገች ያለውን ጥረት አጠናክራ ትቀጥላለች ብለዋል።የመንግስታቱ ድርጅት ዋና ጸሐፊ አንቶኒዮ ጉተሬዝ በበኩላቸው ኢትዮጵያ በደቡብ ሱዳን ዘላቂ ሰላም እንዲሰፍን እያደረገች ያለውን ጥረት አድንቀው ድርጅቱ የኢትዮጵያን ጥረት እንደሚደግፍ አረጋግጠዋል።የደቡብ ሱዳን ተቀናቃኝ ፓርቲዎች በአገሪቱ ያለውን የሰላም አሳሳቢነት በመረዳት ዘላቂ ሰላም እንዲሰፍን ችግራቸውን በድርድር መፍታት እንዳለባቸው ሁለቱ መሪዎች በውይይታቸው አስምረውበታል።በአሁኑ ወቅት በሶማሊያ እየተሻሻለ ስለመጣው ሰላምና መረጋጋትም መሪዎቹ የተወያዩ ሲሆን ይህንኑ አድንቀው በሶማሊያ በአለም አቀፍ ማህበረሰብ የሚደገፍና ዕውቅና ያለው መንግስት ከተቋቋመ እንደ አውሮጳውያን አቆጣጠር 2012 ጀምሮ ወደ መረጋገት እየገሰገሰች መሆኗን ጠቁመዋል።የቀጣናው አገራት በሶማሊያ በመጣው ሰላምና መረጋጋት ሳይዘናጉ አሁንም ስጋት የሆነውን የአልሸባብ አሸባሪው ቡድን ለመዋጋት በትኩረት መስራት እንደሚገባ ተነጋግረዋል።በመሆኑም በሶማሊያ የተገኘው አንጻራዊ ሰላም ዘላቂ እንዲሆን የአገሪቱን የመንግስት ተቋማት አቅም ማጠናከርና በጋራ መስራት እንደሚያስፈልግ ገልጸዋል።በሶማሊያ ለመጣው አንጻራዊ ሰላም የኢትዮጵያ ሚና ከፍተኛ ነበር ያሉት የውጭ ጉዳይ ሚኒስትሩ ዶክተር ወርቅነህ ኢትዮጵያ ከሶማሊያ ህዝብ ቀጥሎ ከፍተኛውን ሚናና መስዋዕትነት እየከፈለች ያለች አገር መሆኗን አመልክተዋል።ኢትዮጵያና የተባበሩት መንግስታት ድርጅት በሶማሊያ የመጣውን አንጻራዊ ሰላም ዘላቂ ከማድረግ ባለፈም ለቀጣናው ሰላምና ደህነነት በቅንጅትና በትብብር የሚሰሯችው በርካታ ጉዳዮች እንዳሉ ጠቅሰዋል።በምስራቅ አፍሪካ ሰላምና ደህንነት እንዲረጋገጥና ሽብተኝነትን ለመከላከል የሚደረገው ትግል በቅንጅት ከሚሰሯቸው ስራዎች መካከል የሚጠቀሱ ናቸው-(ኢዜአ) ።